To nordjyske brødre blev torsdag dømt ved Retten i Hjørring for at have voldtaget deres papsøster. Den dengang kun 6-årige pige blev udsat for brødrenes overgreb i perioden 2007 til 2009, hvor hun udover voldtægterne også blev tvunget til andet seksuelt forhold end samleje. Overgrebene foregik på børneværelset i familiens bolig i Frederikshavn, og begyndte da brødrene var henholdsvis 15 og 16 år gamle. Ifølge anklageskriftet udnyttede brødrene deres fysiske og psykiske overlegenhed i forhold til den lille pige - den ældste bror til fuldbyrdet samleje og andre seksuelle overgreb, mens den yngste bror til andre seksuelle overgreb. Brødrene nægtede sig skyldige, men blev begge dømt. Den ældste bror, som i dag er 29 år, blev idømt to et halvt års fængsel, mens den yngste bror på 28 år skal mentalundersøges, før den endelige dom kan afsiges. Det fortæller anklager ved Nordjyllands Politi Torben Kaufmann. Den 29-årige ankede dommen til landsretten.

Referat:
To brødre blev torsdag dømt for at have voldtaget deres papsøster, der på det tidspunkt kun var seks år gammel.